तृप्ता गी जैसिंह आले पासै रौं देने दी बैह्ल नेईं ही। बड्डे बेलै उठदे सार गै उसी रौनकसिंहै दे कम्में च लग्गी जाना पौंदा। ओह् त्यार हुन्दा तां उसी मिलने गी औने आलें दा ध्यान रक्खना पौंदा। कुसी अंदरा चाह् भजवानी ऐ, कुसी आपूं मिलना ऐ, कुसी सैक्रेट्री कोल भेजना ऐ एह् सारियां गल्लां दिक्खनियां पौदियां। जेलै रौनकसिंह ते सैक्रेट्री टुरी जंदे तां उंदियें फोन कालें दा स्हाब रक्खना पौंदा। नौकरें कशा घरै दे सारे कम्म करवाने पौंदे। फी रौनकसिंह रातीं घर औंदा तां रुट्टी खंदे खंदे तृप्ता कशा मतियां सलाह्वां लैंदा। बजीरनी ते सरो उंदियां गल्लां सुनी-सुनी चकत हुंदियां। उंदा दौनें दा सारा दिन बच्चें कन्ने खिंझदे-खपदे बतीत हुन्दा; जां फी गप्पां मारदे, ते जां फी बजार जाइयै अ’न्नेबाह् चीजा किट्ठियां करदियां। ओह् दोयै तृप्ता दा इन्ना सोह्गा-स्यानापन दिक्खियै घटोंदियां-थड़ोंदिया। पर बाह्रा-बाह्रा उदी बड़ी कदर पांदियां, की जे रौनकसिंह उदियां सिफ्तां करी-करी आखदा, "मेरी कामयाबी च इसदा बड़ा हत्थ ऐ"।